
РЕШЕНИЕ
№ РС-63-23-041

	Днес, 28.05.2024 г., Комисията за противодействие на корупцията /КПК/, в състав:

            Заместник-председател: Антон Славчев
Член: Антоанета Цонкова
Член: Пламен Йоцов
	Член: Силвия Къдрева

У С Т А Н О В И:

Производството е по реда на чл. 89, ал. 1 от Закона за противодействие на корупцията (ЗПК), образувано въз основа на Решение на Комисията за противодействие на корупцията (КПК) с рег. № КИ-047 от 23.11.2023 г. по сигнал с рег. № С-63/03.11.2023 година. на КПК 
Производството е образувано против Светла Барякова – директор на „М. К.“ - гр. Б.
Сигналът съдържа твърдения, че Светла Барякова в качеството си на директор на „М. К.“ - гр. Б.  през 2021 г. е назначила за екскурзовод своя син С. Б., без свободната позиция да е била публично оповестена. В периода 2021 г. – м. август 2022 г. Барякова се явява работодател и на съпруга си, като по този начин семейство Б. заемат почти ¼ от щата на М. К.
Във връзка с твърденията в сигнала Комисията е изискала и е получила с писмо вх. № КПК-113/21.12.2023 г. на КПК от кмета на Община Б. следните доказателства: Протокол от 26.03.2013 г. от комисия за провеждане на конкурсна процедура за заемане на длъжността директор на „М. К.“ - гр. Б.; Споразумение № 57/10.04.2013 г. за назначаване на Светла Барякова за директор на „М. К.“ - гр. Б.; Длъжностна характеристика за длъжността директор на „М. К.“ - гр. Б.; Споразумение № 02-180/10.04.2018 г. за назначаване на Светла Барякова за ВрИД директор на „М. К.“ - гр. Б. до заемане на длъжността въз основа на конкурс; Протокол от 16.09.2020 г. от комисия за провеждане на конкурсна процедура за заемане на длъжността директор; Споразумение № 01-45/21.09.2020 г за назначаване на Светла Барякова за директор на „М. К.“ - гр. Б.; Длъжностна характеристика за длъжността директор на „М. К.“ - гр. Б.; Трудов договор № 031/26.07.2021 г. за сключване на трудов договор между „М. К.“ - гр. Б. и С. Б.; Допълнително споразумение № 009/16.05.2022 г. към трудов договор № 031/26.07.2021 г; Допълнително споразумение № 015/01.11.2022 г. към трудов договор № 031/26.07.2021 г.; Допълнително споразумение № 006/01.08.2023 г. към трудов договор № 031/26.07.2021г.; Допълнително споразумение № 024/01.11.2023 г. към трудов договор № 031/26.07.2021 г.; Длъжностно разписание и поименно разписание на длъжностите в „М. К.“ - гр. Б., считано от 01.11.2023 г.
С писмо вх. № КПК-113-2/29.02.2024 г. на КПК от кмета на Община Б. са получени заверени копия на поименно и щатно разписание на служителите на „М. К.“ - гр. Б. към м. 08.2021 г. и м. 04.2022 година.
С писмо вх. № КПК-113-7/04.04.2024 г. на КПК от кмета на Община Б. са получени заверени копия на документи, подадени от С. Б., относими към сключване и изменяне на трудовия му договор с „М. К.“ гр. – Б.: Декларация по чл. 38, ал. 2 от Закона за културното наследство; Свидетелство за съдимост; Карта за предварителен медицински преглед; Диплома за завършено висше образование – степен „магистър“; Диплома за завършено висше образование – степен „бакалавър“; Автобиография; Длъжностна характеристика за длъжността „Е.“; Молба от С. Б. до директора на „М. К.“ - гр. Б. за назначаване на длъжност „Е.“; Молба от М. С. за  прекратяване по взаимно съгласие на трудов договор с „М. К.“ - гр. Б.; Заповед № 001/02.10.2023 г. за пректратяване на трудов договор и Уведомление по чл. 62, ал. 5 от Кодекса на труда. 
Служебно са направени справки на електронната страница на Община Б., НБД „Население“ и Регистър на уведомленията за трудовите договори и уведомления за промяна на работодател.
С Покана изх. № КПК-1133/21.03.2024 г. на КПК, Светла Барякова е поканена на изслушване във връзка с образуваното срещу нея производство за установяване на конфликт на интереси на 03.04.2024 г. от 10:30 часа. 
На 27.03.2024 г., Барякова се запозна със събраните по административната преписка материали, което е удостоверено с декларация от същата дата.
Във връзка с представен болничен лист от Светла Барякова, тя е изслушана по реда на чл. 90, ал. 5 от ЗПК на заседание на Комисията, проведено на 23.04.2024 г., на което се яви лично и с адвокат С. Ц. – САК. По време на изслушването, обективирано в Протокол от 23.04.2024 г. с вътр. № 38 от 25.04.2024 г. на КПК, Барякова заяви, че през лятото на 2021 г е назначила С. Б. като „Екскурзовод“ в „М. К.“ гр. Б., по заместване на служител, използващ отпуск по майчинство. Посочи, че според спецификата на работата в музейния комплекс, екскурзоводите трябва да са запознати с всички експозиции, тъй като в музейния комплекс има 7 (седем) такива и да са комуникативни. Освен изискващото се образование, последните трябва да преминат и курс, който се провежда в рамките на 3 – 4 месеца. С оглед на това, Барякова посочи, че е назначила сина си, защото имал подходяща автобиография, бил е доброволец, който развежда чуждестранни групи в Б., бил е използван за целите на м.к. и в предходен период, притежава неоходимата квалификация, владее английски език и няма нужда да преминава курс за квалификация. Визира щатното разписание в „М. К.“ - гр. Б., като сочи, че синът й е бил назначен на най-ниска заплата и назначаването му не е повлияло на упражняваните от нея правомощия, като директор на музейния комплекс. 
Според адв. Ц. не е налице една от предпоставиките за възникване на конфликт на интереси, съгласно чл. 70 от ЗПК, а именно наличието на частен интерес, от страна на Барякова, като липсват установени обстоятелства последната да се е влияела от това назначаване, за да изпълнява безпристрастно правомощията си. Допълни, че С. Б. е назначен на най-ниско трудово правоотношение, видно от щатното разписание на „М. К.“ - гр. Б. за 2021 – 2022 година. Това обстоятелсто сочело за опит за обективност от страна на Светла Барякова.  
С вх. № КПК-113-11 от 08.05.2024 г. на КПК е входирано и писмено възражение по чл. 90, ал. 6 от ЗПК от адв. С. Ц., в качеството му на процесуален представител на Светла Барякова по производство за установяване на конфликт на интереси по сигнал с peг. № С-63/03.11.2023г. на КПК, което в голям обем от съдържанието си повтаря и подкрепя, изложените по-горе от адв. Ц. твърдения във връзка с образуваното производство срещу Барякова, в качеството й на директор на „М. К.“ - гр. Б. Иска се да бъде постановено Решение за неустановяване на конфликт на интереси, поради липса на частен интерес на Барякова или на свързано с нея лице, при упражнените по служба от нея правомощия, при сключване на трудов договор и допълнителни споразумения със сина й С. Б.
 Допълнително е получена информация за получаваното от Светла Барякова трудово възнаграждение с писмо вх. № КПК-113-10/02.05.2024 г. на КПК.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от идентифицирано лице с посочени три имена, адрес, телефон и е подписан.
От събраните в хода на производството доказателства се установи, че във връзка с проведен на 26.03.2013 г. конкурс за длъжността директор на „М. К.“ - гр. Б., на основание чл. 107 и чл. 89 от Кодекса на труда, във връзка с чл. 28, ал. 6 от Закона за културното наследство, между Светла Барякова и Община Б. е сключено Споразумение № 57 от 10.04.2013 г. за заемане на длъжността директор на „М. К.“ - гр. Б. за срок от 5 години, с конкретно посочени работно време, размер на трудовото възнаграждение, допълнително възнаграждение за продължителна работа, размер на удължен платен годишен отпуск и работно място.
На 10.04.2018 г. на основание чл. 119 и чл. 68, ал. 1, т. 4 от Кодекса на труда и във връзка с изтичане на срока по споразумение № 57 от 10.04.2013 г. за заемане на длъжността директор на „М. К.“ - гр. Б., между Светла Барякова  и Община Б. е сключено ново Споразумение № 02-180 от 10.04.2018 г., считано от 11.04.2018 г. за промяна на заеманата длъжност - от директор на „М. К.“ - гр. Б. на ВрИД директор на „М. К.“ - гр. Б., за срок до заемане на длъжността въз основа на конкурс. Конкретно са посочени работно време, размер на основна месечна заплата, допълнително възнаграждение за продължителна работа, размер на удължен платен годишен отпуск и работно място.
Във връзка с проведен на 16.09.2020 г. конкурс за длъжността директор на „М. К.“ - гр. Б., на основание чл. 107 от Кодекса на труда, във връзка с чл. 28, ал. 6 от Закона за културното наследство, между Светла Барякова и Община Б. е сключено Споразумение № 01-45 от 21.09.2020 г. за заемане на длъжността директор на „М. К.“ - гр. Б., считано от 21.09.2020 г., за срок от 5 години, с конкретно посочено работно време, размер на трудовото възнаграждение, допълнително възнаграждение за продължителна работа, размер на удължен платен годишен отпуск и работно място.
На 21.07.2021 г. С. Б. подава молба до директора на „М. К.“ - гр. Б. за назначаване на длъжност „Е.“.
На основание чл. 68, ал. 1, т. 3 във връзка чл. 70 от Кодекса на труда между „М. К.“ - гр. Б., представляван от директора Светла Барякова и С. Б., на 26.07.2021 г. е сключен Трудов договор № 031/26.07.2021 г. за длъжността „Е.“ с определен срок - „до завръщане на М. С.“. В качеството си на представител на работодателя подпис е положила Светла Барякова. В договора е посочено работно място – музейни обекти, работно време 8 (осем) часа или 40 (четиридесет) часа за седмица, основно месечно възнаграждение в размер на 940 (девет стотин и четиридесет) лева и без допълнителни възнаграждения. 
На 16.05.2022 г. към Трудов договор № 031/26.07.2021 г., на основание чл. 68, ал. 1 от Кодекса на труда е сключено допълнително споразумение № 009/16.05.2022 г. между „М. К.“ - гр. Б., представляван и подписан от директора Светла Барякова и С. Б. В него се посочва, че трудовият договор е „срочен“ - от дата 01.04.2022 г., без да  е посочена крайна дата. Определено е работно време от 8 (осем) часа. Основното месечно възнаграждение е увеличено на 1130.00 лв. (хиляда сто и тридесет), без да има промяна в длъжността.  
На 01.11.2022 г. към Трудов договор № 031/26.07.2021 г., на основание чл. 67, ал. 1 от Кодекса на труда е сключено допълнително споразумение № 015/01.11.2022 г. между „М. К.“ - гр. Б. представляван и подписан от директора Светла Барякова и С. Б. В него се посочва, че трудовия договор е „безсрочен“, за неопределен срок от дата 01.04.2022 година. Определено е работно време от 8 (осем) часа. Основното месечно възнаграждение е 1130.00 лв. (хиляда сто и тридесет), без да има промяна в длъжността.  
На 01.08.2023 г. към Трудов договор № 031/26.07.2021 г., на основание чл. 118, ал. 3 от Кодекса на труда е сключено допълнително споразумение № 006/01.08.2023 г. между „М. К.“ - гр. Б., представляван и подписан от директора Светла Барякова и С. Б. В него се посочва, че трудовият договор е „безсрочен“ - за неопределен срок от дата 01.08.2023 година. Определено е работно време от 8 (осем) часа. Основното месечно възнаграждение е увеличено на 1260.00 лв. (хиляда двеста и шестдесет), без да има промяна в длъжността.  
На 25.09.2023 г. М.Д.С., подава молба за прекратяване по взаимно съгласие на трудовия й договор с „М. К.“ - гр. Б.
На основание чл 325, ал. 1 от Кодекса на труда и молба на работника от 25.09.2023 г., на 02.10.2023 г. трудовият договор на М.С. е прекратен по взаимно съгласие със Заповед № 001/02.10.2023 година.
На 01.11.2023 г. към Трудов договор № 031/26.07.2021 г., на основание чл. 118, ал. 3 от Кодекса на труда е сключено допълнително споразумение № 024/01.11.2023 г. между „М. К.“ - гр. Б., представляван и подписан от директора Светла Барякова и С.Б. В него се посочва, че трудовият договор е „безсрочен“  - за неопределен срок от дата 02.10.2023 година. Определено е работно време от 8 (осем) часа. Основното месечно възнаграждение е увеличено на 1380.00 лв. (хиляда триста и осемдесет), без да има промяна в длъжността. 
 При извършена проверка в НБД „Население“ по отношение на Светла Барякова - директор на „М. К.“ - гр. Б. е установено, че С. Б. е неин син.
От получено поименно щатно разписание на служителите на „М. К.“ - гр. Б. е видно, че към м. 08.2021 г. и м. 04.2022 г. не е имало свободна щатна бройка за длъжността „Е.“. От получено поименно щатно разписание на служителите на „Музеен комплекс Б.“ към 01.11.2023 г. е видно, че е налична една незаета щатна бройка за екскурзовод.
По отношение на твърденията, че Светла Барякова се явява работодател и на съпруга си, са извършени проверки в НБД „Население“ и Регистър на уведомленията за трудовите договори и уведомления за промяна на работодател, от които е установено, че В. Б. е сключил трудов договор за длъжността „у. м.“ с „М. К.“ - гр. Б. на 01.04.1987 година. Сключил е допълнително споразумение към трудовия си договор/промяна на работното място на 25.08.2017 г.,  и е с дата на прекратяване на трудовия договор на 30.06.2022 година. Установено е, че В.Б. е починал, видно от акт за смърт № 0068 от 05.08.2022 година.

Въз основа на така изяснената фактическа обстановка Комисията за противодействие на корупцията установи  следното от правна страна:

           За да е осъществен конфликт на интереси по смисъла на чл. 52 от ЗПКОНПИ (отм.), респ. чл. 70 от ЗПК, следва да са кумулативно налични три предпоставки: лице, заемащо висша публична длъжност, съответно публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 53 и чл. 54 от ЗПКОНПИ (отм.), респ. в чл. 71 и 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 54 от ЗПКОНПИ (отм.) облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие, а според чл. 72 от ЗПК е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
 В качеството си на директор на „М. К.“ - гр. Б., Светла Барякова е лице, заемащо публична длъжност по чл. 6, ал. 1, т. 50 от ЗПК и компетентна да се произнесе относно наличието или липсата на конфликт на интереси по отношение на нея е Комисията за противодействие на корупцията.
При наличието на този първи елемент от състава на конфликта на интереси (субект на нарушението), определящо за съществуването на такъв е проявяването на конкретно поведение от страна на субекта при изпълнение на произтичащите от длъжността му правомощия, както и дали съществува обективна възможност това конкретно поведение да е повлияно от частен интерес – личен или на свързано по смисъла на закона лице.
От извършената в регистър НБД „Население“ справка се установи, че С. Б. и Светла Барякова, са съответно син и майка, което обуславя свързаност между тях по смисъла на § 1, т. 15 от ДР на ЗПКОНПИ (отм.), респ. § 1, т. 9, б. „а“ от ДР на ЗПК.
Самостоятелно обаче, наличието на свързано лице не води непременно до конфликт на интереси, ако не е налице упражнено от лицето, заемащо публична длъжност правомощие по служба в частен интерес.
Съгласно разпоредбата на чл. 58 от ЗПКОНПИ (отм.), респ. чл. 76 от ЗПК, лице, заемащо висша/публична длъжност, няма право да участва в подготовката, обсъждането, приемането, издаването или постановяването на актове, да изпълнява контролни или разследващи функции или да налага санкции в частен интерес. Такова лице няма право да сключва договори или да извършва други дейности в частен интерес при изпълнение на правомощията или задълженията си по служба.
В качеството си на директор на „М. К.“ - гр. Б. и лице, заемащо публична длъжност по чл. 6, ал. 1, т. 50 от ЗПК Светла Барякова е упражнила правомощия по служба по отношение сина си С. Б., като е подписала:
·  на 26.07.2021 г. Трудов договор № 031/26.07.2021 г. за длъжността „Е.“ с определен срок „до завръщане на М. С.“, сключен от „М. К.“ - гр. Б. и сина й;
·  на 16.05.2022 г. на основание чл. 68, ал. 1 от Кодекса на труда е подписала допълнително споразумение № 009/16.05.2022 г., чрез което основното месечно възнаграждение на сина й е увеличено на 1130.00 (хиляда сто и тридесет) лв., без да има промяна в длъжността;
·  на основание чл. 67, ал. 1 от Кодекса на труда на 01.11.2022 г. е подписала допълнително споразумение № 015/01.11.2022 г., в което е посочено, че трудовият договор № 031/26.07.2021 г. е „безсрочен“, за неопределен срок от дата 01.04.2022 година, без да има промяна в длъжността и възнаграждението. 
· на основание чл. 118, ал. 3 от Кодекса на труда на 01.08.2023 г. е подписала допълнително споразумение № 006/01.08.2023 г., чрез което основното месечно възнаграждение на сина й е увеличено на 1260.00 (хиляда двеста и шестдесет) лв., без да има промяна в длъжността. 
· на основание чл. 118, ал. 3 от Кодекса на труда на  01.11.2023 г. е подписала допълнително споразумение № 024/01.11.2023 г., чрез което основното месечно възнаграждение на сина й е увеличено на 1380.00 (хиляда триста и осемдесет) лв., без да има промяна в длъжността.    
          Тези правомощия са упражнени от Барякова при наличието на частен интерес за нейния син и свързано с нея лице и в нарушение на действащата до 06.10.2023 г. разпоредба на чл. 58, изр. второ от ЗПКОНПИ (отм.), възпроизведена в чл. 76, изр. второ от ЗПК. Безспорен в случая е частният интерес за свързаното със Светла Барякова лице и неин син – С. Б., от сключване на трудов договор с определен срок за позицията „Е.“ в „М. К.“ - гр. Б. и превръщането му впоследствие в безсрочен такъв. Подписвайки трудовия договор и посочените по-горе допълнителни споразумения Барякова осигурява на своя син нематериална облага под формата на помощ, подкрепа и получаване на работа, както и материална облага, изразяваща се в осигуряване на възможност за получаване на доход в пари от сключения първоначално „срочен“ трудов договор и в последващото продължаване на трудовото правоотношение, трансформирано на следващ етап в „безсрочно“, с което е нарушила  чл. 58, изр. второ от ЗПКОНПИ (отм.), респ. чл. 76, изр. второ от ЗПК. В подкрепа на горното е и посоченото в приложение към писмо, регистрирано с вх. № КПК-113-7 от 04.04.2024 г. на КПК от кмета на Община Б., че свободната позиция в „М. К.“ - гр. Б., впоследствие заета от С. Б., не е била публично обявена.
Нарушението на чл. 58, изр. второ от ЗПКОНПИ (отм.), респ. чл. 76, изр. второ от ЗПК, е извършено с действия на 26.07.2021 г., 16.05.2022 г., 01.11.2022 г., 01.08.2023 г. и на 01.11.2023 г. в гр. Б.
Ясно е изразена волята на законодателя относно действията, които е необходимо да бъдат предприети за предотвратяване на конфликт на интереси, в разпоредбата на чл. 63, ал. 1 и 2 от ЗПКОНПИ (отм.), респ. чл. 81, ал. 1 и 2 от ЗПК. Като лице, заемащо публична длъжност, Светла Барякова е следвало да си направи самоотвод, като уведоми незабавно органа по назначаване за наличие на частен интерес на свързано с нея лице. В тази връзка, в конкретния случай, правилно и законосъобразно би било Барякова да си направи самоотвод от изпълнение на служебните си задължения, като не сключва трудов договор № 031/26.07.2021 г. и допълнителни споразумения № 009/16.05.2022 г., № 015/01.11.2022 г., № 006/01.08.2023 г., и № 024/01.11.2023 г. със своя син – С. Б.
Във връзка с гореизложеното, Комисията не може да кредитира тезата на Светла Барякова и процесуалния й представител адв. С. Ц., за липса на частен интерес при сключване на посочените трудов договор и споразумения към него, чрез които Барякова, в качеството си на директор на „М. К.“ - гр. Б. е назначила сина си С. Б. на длъжността „Е.“ в „М. К.“ - гр. Б., без свободната позицията да е била публично оповестена и впоследствие е променяла размера на трудовото му възнаграждение, както и срока на сключения трудов договор, като е трансформирала същия от срочен в безсрочен. 
Установеното от Комисията нарушение налага реализиране на предвидените санкционни последици, наложени при преценка характера и тежестта на нарушението, личността на нарушителя и общественото въздействие на нарушението, както и отнемане по чл. 81 от ЗПКОНПИ (отм.), респ. чл. 99 от ЗПК.
На основание чл. 81, ал. 1 от ЗПКОНПИ (отм.), респ. чл. 99, ал. 1 от ЗПК, във връзка с получена информация с писмо вх. № КПК-113-10/02.05.2024 г. на КПК от секретарят на Община Б., на отнемане в полза на държавата подлежи сума в размер на 406.66 лв. (четиристотин и шест лева и шестдесет и шест стотинки), представляваща полученото от Светла Барякова нетно дневно възнаграждение за 26.07.2021 г., 16.05.2022 г., 01.11.2022 г., 01.08.2023 г. и 01.11.2023 г., датите, на които тя е подписала трудов договор и допълнителни споразумения в частен интерес на свързаното с нея лице и неин син – С. Б.
Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за наличие на частен интерес от упражнените правомощия по служба от Светла Барякова, в качеството й на директор на „М. К.“ - гр. Б., на свързаното с нея лице и неин син С. Б.
Предвид изложеното и на основание чл. 92, ал. 1 и ал. 2 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:
[bookmark: _vrsuofnkclqq]
УСТАНОВЯВА конфликт на интереси по отношение на Светла Барякова с ЕГН ********, директор на „М. К.“ - гр. Б., и в това й качество лице, заемащо публична длъжност, по чл. 6, ал. 1, т. 50 от ЗПК, за това, че е сключила трудов договор № 031/26.07.2021 г. и допълнителни споразумения № 009/16.05.2022 г., № 015/01.11.2022 г., № 006/01.08.2023 г., и № 024/01.11.2023 г. със своя син – С. Б., в нарушение на разпоредбата на чл. 58 от ЗПКОНПИ (отм.), респ. чл. 76 от ЗПК. 

НАЛАГА: глоба в размер на 5000 (пет хиляди) лв. на Светла Барякова с ЕГН ********, директор на „М. К.“ - гр. Б., с постоянен адрес ****, ******* на основание чл. 171, ал. 1 от ЗПКОНПИ (отм.), респ. 113, ал. 1 от ЗПК, за осъществен конфликт на интереси по чл. 52 от ЗПКОНПИ (отм.), респ. 70 от ЗПК, за извършено нарушение на разпоредбата на чл. 58 от ЗПКОНПИ (отм.), респ. чл. 76 от ЗПК, в качеството й на лице, заемащо публична длъжност по смисъла на чл. 6, ал. 1, т. 50 от ЗПК.  

ОТНЕМА, в полза на общината от Светла Барякова с ЕГН ********, директор на „М. К.“ - гр. Б., с постоянен адрес гр. *********, сума в размер на 406.66 лв. (четиристотин и шест лева и шестдесет и шест стотинки), представляваща полученото от Светла Барякова нетно дневно възнаграждение за 26.07.2021 г., 16.05.2022 г., 01.11.2022 г., 01.08.2023 г. и 01.11.2023 г., получено от деянието, породило конфликт на интереси, на основание чл. 81, ал. 1 от ЗПКОНПИ (отм.), респ. чл. 99, ал. 1 от ЗПК.

Сумата, посочена в настоящото решение, в размер на 5406,66 лева (пет хиляди четиристотин и шест лева и шестдесет и шест стотинки), следва да се преведе по банкова сметка на КПК:

Банка: БНБ
Банкова сметка /IBAN/: BG56 BNBG 9661 3000 1455 01
Банков идентификационен код /BIC/: BNBGBGSD
Бенефициент: Комисия за противодействие на корупцията

На основание чл. 92, ал. 3 от ЗПК, в 7-дневен срок, считано от датата на уведомяване за решението, можете да заплатите доброволно сумата от 5406,66 лева (пет хиляди четиристотин и шест лева и шестдесет и шест стотинки) по горепосочената банкова сметка.
На основание чл. 94, ал. 1 от ЗПК, Решението може да се оспори от заинтересованото лице пред Административен съд – ***, по реда на Административнопроцесуалния кодекс, в 14-дневен срок от съобщаването му.

Препис от Решението да се изпрати на Окръжна прокуратура ***,  на основание чл. 93, т. 3 от ЗПК. 
Препис от Решението да се изпрати на Светла Барякова – директор на „М. К.“ - гр. Б., на основание чл. 93, т. 1 от ЗПК.

